เวิลด์มอนิเตอร์
วอชิงตัน (วอลสตรีท เจอร์นัล) &#8212; เจ้าหน้าที่ทางการสหรัฐผู้ไม่เปิดเผยนาม กล่าวว่า รัฐบาลวอชิงตันกำลังพิจารณาเรื่องการมอบจรวดต่อสู้รถถังและอาวุธยุทธภัณฑ์อื่นๆ แก่รัฐบาลยูเครน เพื่อใช้ในการต่อสู้กับกบฏที่หนุนหลังโดยรัสเซีย แต่ยังไม่ได้ข้อสรุปในประเด็นดังกล่าว โดยก่อนหน้านั้นกระทรวงกลาโหมสหรัฐได้ให้ความช่วยเหลือทางทหารแก่ยูเครนมานานแล้ว แต่ทำเนียบขาวเพิ่งแสดงท่าทีสนใจให้การสนับสนุนยูเครน เพราะก่อนหน้านั้นต้องการหลีกเลี่ยงความขัดแย้งกับประธานาธิบดี วลาดิมีร์ ปูติน แห่งรัสเซียโดยตรง&nbsp;
4 ก.พ. 2558

วอชิงตัน (วอลสตรีท เจอร์นัล) — เจ้าหน้าที่ทางการสหรัฐผู้ไม่เปิดเผยนาม กล่าวว่า รัฐบาลวอชิงตันกำลังพิจารณาเรื่องการมอบจรวดต่อสู้รถถังและอาวุธยุทธภัณฑ์อื่นๆ แก่รัฐบาลยูเครน เพื่อใช้ในการต่อสู้กับกบฏที่หนุนหลังโดยรัสเซีย แต่ยังไม่ได้ข้อสรุปในประเด็นดังกล่าว โดยก่อนหน้านั้นกระทรวงกลาโหมสหรัฐได้ให้ความช่วยเหลือทางทหารแก่ยูเครนมานานแล้ว แต่ทำเนียบขาวเพิ่งแสดงท่าทีสนใจให้การสนับสนุนยูเครน เพราะก่อนหน้านั้นต้องการหลีกเลี่ยงความขัดแย้งกับประธานาธิบดี วลาดิมีร์ ปูติน แห่งรัสเซียโดยตรง  
ปักกิ่ง (บลูมเบิร์ก) — สำนักงานบริหารเงินตราต่างประเทศจีน เปิดเผยว่า จีนขาดดุลบัญชีเงินทุนเคลื่อนย้ายถึง 9.1 หมื่นล้านเหรียญสหรัฐ (ราว 2.97 ล้านล้านบาท) ในไตรมาส 4 ปีที่แล้ว นับเป็นไตรมาสที่จีนมีเงินทุนไหลออกมากที่สุดนับแต่ปี 1998 เนื่องจากบริษัทสัญชาติจีนหันไปลงทุนในต่างประเทศมากขึ้น ส่งผลให้ภาวะเกินดุลบัญชีเดินสะพัดปรับตัวลดลงไปอยู่ที่ 6.1 หมื่นล้านเหรียญสหรัฐ (ราว 1.99 ล้านล้านบาท) โดย เสิ่นเจี้ยนกวง หัวหน้านักเศรษฐศาสตร์ บริษัทหลักทรัพย์ มิซูโฮ ซีเคียวริตีส์ เอเชีย ประจำฮ่องกง กล่าวว่า ปรากฏการณ์ดังกล่าวเป็นสัญญาณการเปลี่ยนแปลงโครงสร้างเศรษฐกิจจีน เนื่องจากต่างชาติไม่ได้เป็นฝ่ายมาลงทุนในจีนเพียงอย่างเดียวอีกต่อไป หากแต่บริษัทจีนก็ไปลงทุนในต่างประเทศเช่นกัน 
ไคโร (ซีเอ็นเอ็น) — ศาลอียิปต์ตัดสินประหารชีวิตจำเลยกลุ่มภราดรภาพมุสลิม 183 คน ในข้อหาสังหารตำรวจ 11 นาย และประชาชน 2 คน ระหว่างการเข้าโจมตีสถานีตำรวจในเดือน ส.ค. 2013 โดยศาลอียิปต์ตัดสินประหารสมาชิกกลุ่มภราดรภาพมุสลิมไปแล้ว 415 คน ในคดี 4 คดี ขณะที่ไม่มีเจ้าหน้าที่คนใดถูกฟ้องจากเหตุการณ์สังหารกลุ่มผู้ประท้วงกว่า 1,000 คนในช่วงเดียวกัน สร้างเสียงวิพากษ์วิจารณ์ว่าคำตัดสินของศาลอียิปต์ไม่มีความยุติธรรม ด้านฮัสซีบา ฮัดจ์ ซาราว รองผู้อำนวยการฝ่ายตะวันออกกลางและแอฟริกาเหนือขององค์กรนิรโทษกรรมสากลเรียกร้องให้อียิปต์ยุติการตัดสินโทษด้วยอคติ และใช้ความยุติธรรมในระดับสากล ซึ่งรวมถึงการเว้นโทษประหาร